葉劉淑儀

葉劉淑儀，簡稱葉劉，係香港政府前官員同公務員，第四、五、六、七屆香港立法會議員。2022年7月起，擔任行政會議召集人。

生平
葉劉淑儀鄉下響廣東南海羅村。老竇劉福成係星加坡華僑，阿媽華彩鳳係佢老竇嘅妾侍。

葉劉淑儀嚮聖士提反女子中學、香港大學文學院、格拉斯哥大學、史丹福大學畢業。響主權移交前響港英政府做人民入境事務處處長，係香港史上第一個做紀律部隊阿頭嘅女性。特區政府成立後，葉劉淑儀響1998年7月畀嗰時嘅特首董建華委任做保安局局長。

響保安局局長任內，葉劉淑儀嘅政績引起爭議。響處理居港權同《公安條例》修訂等等棘手議題上，有人話佢強硬果斷，係特區唔少得嘅「鐵娘子」。葉劉淑儀曾經係特區政府民望最高嘅局長，但自從佢響2002年9月開始推銷《基本法23條》本地立法以後，由於畀人話佢態度輕佻傲慢，又不時發表大爭議性嘅言論，令佢民望一路跌，至2003年7月1號50萬人上街遊行後，佢民望更跌落谷底，做咗最唔受歡迎嘅政府官員。同時亦有人借用佢其嘅髮型，話佢「掃把頭」。最後《23條》立法擱置，佢自己亦響同年7月16號辭職，成為首批辭職嘅問責局長之一。

落台後，葉劉淑儀去美國進修，2006年學成返香港，而且重新投入政壇，搞匯賢智庫，自任主席，就社會事務發表意見，令外界揣測佢有意競逐2008年香港立法會選舉，以至於2012年香港特別行政區行政長官選舉。至2007年9月27號，佢向外界公佈參加立法會港島選區補選，同包括佢前上司陳方安生等7個人爭補選議席，不過佢輸咗畀陳方安生。

2008年，葉劉淑儀再次喺港島區參選，當選成為香港立法會議員，隨後兩屆，佢亦能成功冧莊。

2011年，葉劉淑儀同田北辰、史泰祖等人創立新民黨，並成為創黨主席。

2011年8月，葉劉淑儀話會「犧牲」自己參選第四屆行政長官。2012年2月20號，葉劉淑儀宣佈參選行政長官選舉，佢認為另外兩位候選人唐英年同埋梁振英都出現嚴重誠信問題，希望參選能夠畀選委同市民多一個選擇。不過佢喺提名截止前未能獲得所需嘅150個提名票，而放棄參選。同年連任立法會議員，之後加入行政會議。

2014年，新民黨同公民力量結盟，而佢就成為公民力量會長。

佢喺2016年香港立法會選舉入面競逐連任成功。同年12月15號，葉劉淑儀正式宣布參選第5屆香港行政長官選舉，但最後無攞到足夠提名。

佢喺2021年香港立法會選舉入面競逐連任成功。

2022年7月，擔任新一屆行政會議召集人。

屋企 

劉淑儀喺1981年12月10號嫁畀正興建築創辦人葉正平個仔葉文浩，最初係由屋企嘅工人介紹嘅，兩個人只係拍咗拖五個月，但係呢頭婚事受到葉文浩幾個妹嘅反對，葉正平更加向法庭申請禁制令，唔准佢哋兩個用自己個名派帖，最後葉家喺擺酒當日全部缺席。

葉文浩個妹葉文心就解釋話，1981年5月阿媽啱啱過身，未落葬就搞喜事唔係太好，但係葉劉堅持要喺嗰時結婚。

1983年，老爺葉正平過身，但佢嘅遺產淨係傳畀葉家嘅三姊妹，葉文浩同大佬葉文山不滿，就向法庭申請遺囑無效，不過法院最後都係判葉家三姊妹贏咗，葉文浩更加因為噉同佢啲妹決裂。到1989年，佢個女葉榮欣出世。

1996年，葉文浩發現有肝癌，年零之後就死咗，之後佢就要寡母婆湊大個女。

政治立場同爭議 
葉劉淑儀係香港親中派人士，自2012年起做埋行政會議成員。佢亦曾經唔止一次對歐美國家政府作出錯誤指控。不過，佢喺LGBT權益上嘅問題就比起其他親中派開明，支持佢哋擁有更平等嘅權利。

引述希特拉靠民主選舉上台謠言 

喺推動香港就基本法23條立法期間，當時做保安局局長嘅葉劉淑儀就曾經話民主幫助希特拉上台，並導致後嚟嘅大屠殺，仲話民主唔係解決所有問題嘅萬靈丹。呢句話當時引起社會嘩然。

不過，好多人都會反駁，指責當時希特拉當時所用嘅暴力手段，以及當時所謂嘅民主選舉並無俾到真正人民選擇。

否認新疆種族滅絕 
新疆維吾爾族人受到中共嘅大清洗，受到迫害、強迫勞動、宗教歧視等議題，喺2014年起開始受到關注。而美國兩任國務卿蓬佩奧同布林肯，都將中國針對新疆維吾爾族嘅行為定義為「種族滅絕」。但葉劉淑儀就曾經喺Twitter引中國女星迪麗熱巴作例子，質疑呢個說法。另外，喺2021年2月，葉劉淑儀訪問網上群組Save HK嘅創辦人，就再質疑指控無證據。

葉劉淑儀喺Twitter嘅言論，當時就受到唔少外媒嘅批評同質疑。《經濟學人》編輯Don Weinland批評，形容佢呢個Post可能係世界上最卑鄙嘅推文。路透社國際新聞編輯Gerry Doyle就反問，黑人音樂巨星Jimi Hendrix係60年代最紅嘅音樂人，係咪咁樣就可以證明當年美國無種族歧視。 

另外，國際社會因為中共對新疆作出種族清洗嘅行為，對中國進行制裁，有啲時裝品牌亦宣布唔再用新疆棉，引起咗唔細嘅風波。葉劉淑儀亦隨即表態支持新疆棉花，又批評佢自己有用開嘅Burberry品牌對新疆作出失實同無理指控，話要停用Burberry產品。

收受時代生活集團利益爭議 
2016年11月，時事評論員黃世澤喺自己嘅網誌，以及立場新聞，都分別揭發時代生活集團多名管理層對葉劉淑儀、田北俊同容海恩三名新民黨立法會議員，喺2016年香港立法會選舉嘅競選工程入面，捐助近50萬，其中一名管理層葉家明更加係新民黨成員。黃世澤質疑，葉劉淑儀收咗時代生活集團咁多錢，又參與行政會議同立法會發展事務委員會，有利益衝突之嫌。

被指錯誤指控美國喺烏克蘭資助生化武器實驗室
2022年3月25號，葉劉淑儀喺Facebook專頁發布兩則宣稱「霍士新聞踢爆美謊言」嘅帖文，內容轉載佢之前喺《明報》嘅文章，當中宣稱俄羅斯國防部喺3月6號公布喺烏克蘭境內發現由美國資助嘅生化武器實驗室，又話引述美國《霍士新聞》電視節目主持人卡臣嘅批評以及美國國務院政治事務國務次卿盧嵐親口承認，證實呢個說法。葉劉淑儀又指控美國傳媒同政府一直欺騙人民。但事實查核實驗室之後驗證，葉劉指所謂親口承認嘅美國官員只係提到烏克蘭有「生物研究設施」，唔等於「生化武器實驗室」，亦冇提到係咪屬於美國或者由美國資助，`更加冇承認烏克蘭有生化武器或生化武器實驗室。事實查核實驗室批評，葉劉淑儀咁做係發表誤導內容。

發放虛假信息指控英國議會制度封閉 
喺2022年8月，佢曾經公開指控英國議會制度封閉，每區得7－8萬選民，比起香港立法會選區少，幾萬票就贏，以票數計算民意授權，英國國會議員比所有香港立法會議員低。不過香港嘅特首選舉或立法會功能組別選舉，不論係喺北京未經諮詢或香港人同意強行修改之前或之後，都有人只得幾百票，甚至冇競爭對手下當選，但葉劉淑儀就未有提及，言論被一啲人批評。

選舉經歷
2021年，佢喺李家超無提政綱嘅情況下，有份提名李家超參與2022年香港行政長官選舉。

個人榮譽 
 金紫荊星章
 太平紳士
 大紫荊勳章

其他 

葉劉淑儀曾經客串電影《失戀急讓》，入面「降級」飾演中西區區議會議員葉劉淑之。

廿三條
新民黨
田北辰
葉榮欣
容海恩
黃楚峰
陳家珮
黎棟國

攷

葉劉淑儀 理事會主席，匯賢智庫
 葉劉淑儀選舉網站
 行政會議 - 行政會議成員 - 葉劉淑儀

前香港政府官員
香港大學舊生
新民黨主席
新民黨黨員
祖籍南海
淑儀
聖士提反女子中學舊生